b'\n_START_ARTICLE_\n10 Higeja\n_START_SECTION_\nOdkritje in imenovanje\n_START_PARAGRAPH_\nAsteroid je odkril 12. aprila 1849 Annibale de Gasparis v Neaplju (Italija). Ime je dobil po Higiei, ki je bila boginja zdravja v gr\xc5\xa1ki mitologiji in h\xc4\x8derka Asklepija. Predstojnik Observatorija v Neaplju je dal ime asteroidu Boubonska Higeja. V letu 1852 je John Russell Hind predlagal, da se imenuje samo Higeja.\n_START_SECTION_\nZna\xc4\x8dilnosti\n_START_PARAGRAPH_\nAsteroid Higeja je najve\xc4\x8dji med asteroidi tipa C. Ta vrsta astreroidov ima temno povr\xc5\xa1ino, najve\xc4\x8d jih je pa v zunanjem delu asteroidnega pasu, ki le\xc5\xbei dalje od Kirkwoodove vrzeli pri 2,82 a.e. V tem podro\xc4\x8dju je najve\xc4\x8dje telo. V ve\xc4\x8dini opozicij ima navidezni sij pribli\xc5\xbeno +10,2 V prison\xc4\x8dni opoziciji pa dose\xc5\xbee tudi +9,1._NEWLINE_Povr\xc5\xa1ina je sestavljena iz enostavnih ogljikovih spojin, ki so podobne kot je snov v hondritnih meteoritih. Asteroid Higeja je tudi glavni \xc4\x8dlan asteroidne dru\xc5\xbeine Higeja, saj vsebuje do 90\xc2\xa0% mase cele dru\xc5\xbeine. Za razliko od nekaterih drugih asteroidov (npr. 4 Vesta) ne ka\xc5\xbee, da je v svojem \xc5\xbeivljenju do\xc5\xbeivel taljenje. Njegova oblika je podolgovata. Gostoto ima zelo nizko tako, da ga lahko primerjamo z lunami Jupitra ali Saturna.\n_START_SECTION_\nTirnica\n_START_PARAGRAPH_\nTirnica asteroida Higeja je bli\xc5\xbee ravnini ekliptike kot so tirnice Cerere, Palasa in Interamnije. Je pa bolj podolgovata kot tirnice Cerere in Veste, ker ima izsrednost pribli\xc5\xbeno 12\xc2\xa0%. V odson\xc4\x8dju dose\xc5\xbee zunanji rob asteroidnega pasu v prison\xc4\x8dju dru\xc5\xbeine Hilda, ki je v orbitalni resonanci 3\xc2\xa0: 2 z Jupitrom. Asteroid Higeja se vrti okrog svoje osi zelo po\xc4\x8dasi, saj potrebuje za en obrat 27 ur in 37 minut. Veliki asteroidi potrebujejo za en obrat okrog svoje osi od 6 do 12 ur. Smer osi vrtenja \xc5\xa1e ni znana.\n_START_SECTION_\nNaravni sateliti\n_START_PARAGRAPH_\nS pomo\xc4\x8djo Vesoljskega teleskopa Hubble so iskali mo\xc5\xbene naravne satelite. Raziskave so pokazale, da Higeja nima lun, ki bi bile ve\xc4\x8dje od 16 km v premeru.'